Asia C-123/20
Ferrari SpA
vastaan
Mansory Design & Holding GmbH ja WH
(Ennakkoratkaisupyyntö – Bundesgerichtshof)
Unionin tuomioistuimen tuomio (viides jaosto) 28.10.2021
Ennakkoratkaisupyyntö – Asetus (EY) N:o 6/2002 – Yhteisömalli – 4, 6 ja 11 artikla – Loukkauskanne – Rekisteröimätön yhteisömalli – Tuotteen osan ulkoasu – Suojan edellytykset – Moniosaisen tuotteen osa – Yksilöllinen luonne – Julkiseksi tuleminen
1.        Yhteisömalli – Rekisteröimättömät yhteisömallit – Suojelutavoite
(Neuvoston asetuksen N:o 6/2002 johdanto-osan 16 ja 25 perustelukappale)
(ks. 32 kohta)
2.        Yhteisömalli – Rekisteröimättömät yhteisömallit – Julkiseksi tuleminen – Käsite – Jakelu kyseisellä alalla toimiville kauppiaille
(Neuvoston asetuksen N:o 6/2002 11 artiklan 2 kohta)
(ks. 36 ja 37 kohta)
3.        Yhteisömalli – Rekisteröimättömät yhteisömallit – Julkiseksi tuleminen – Tuotteen tai moniosaisen tuotteen osan julkiseksi tuleminen– Suojan edellytykset – Tämän osan selvästi tunnistettavissa oleva ulkoasu – Yksilöllinen luonne – Arviointi – Osa, joka on näkyvä ja tarkasti rajattu
(Neuvoston asetuksen N:o 6/2002 3 artiklan a ja c kohta, 4 artiklan 2 kohta, 6 artiklan 1 kohta ja 11 artiklan 2 kohta)
(ks. 38–43 ja 48–52 kohta ja tuomiolauselma)
4.        Yhteisömalli – Suojan edellytykset – Yksilöllinen luonne – Malli, josta asiantuntevalle käyttäjälle syntyy erilainen yleisvaikutelma kuin aikaisemmasta mallista – Yleisvaikutelman määrittäminen suhteessa yhteen tai useampaan aikaisempaan malliin erikseen arvioituina
(Neuvoston asetuksen N:o 6/2002 6 artikla)
(ks. 45–47 kohta)
Tiivistelmä
Ferrari esitteli mallin FXX K yleisölle ensi kertaa 2.12.2014 päivätyssä lehdistötiedotteessaan, joka sisälsi kaksi valokuvaa, joissa näkyy ajoneuvon sivu- ja etuprofiili.
Mansory Design & Holding GmbH (jäljempänä Mansory Design), jonka kotipaikka on Saksassa, on vuodesta 2016 alkaen valmistanut ja myynyt personalisointiin tarkoitettujen lisäosien sarjoja (ns. tuning-sarjoja), jotka on tarkoitettu Ferrarin toisen maantieajoon tarkoitetun mallin, jota valmistetaan sarjatuotantona, ulkoasun muokkaamiseen enemmän Ferrari FXX K:n näköiseksi.
Ferrari nosti loukkauskanteen ja esitti liitännäisvaatimuksia Mansory Designiä vastaan sillä perusteella, että kolmeen rekisteröimättömään yhteisömalliin, jotka koskevat FXX K -mallin osia eli korin osia, liittyviä oikeuksia on väitetysti loukattu. Ferrarin mukaan nämä yhteisömallit ovat olleet olemassa siitä alkaen, kun Ferrari julkaisi 2.12.2014 päivätyn lehdistötiedotteensa.
Landgericht Düsseldorf (alueellinen alioikeus, Saksa) hylkäsi kaikki nämä vaatimukset.
Oberlandesgericht Düsseldorfiin (Düsseldorfin alueellinen ylioikeus, Saksa) tehdyn valituksen johdosta Oberlandesgericht Düsseldorf hylkäsi Ferrarin kanteen, koska se katsoi, ettei vedottua ensimmäistä ja toista mallia ole koskaan ollut olemassa, koska Ferrari ei ole osoittanut, että tiettyä itsenäisyyttä ja tiettyä muodon täydellisyyttä koskeva vähimmäisvaatimus täyttyy, kun taas kolmas vedottu malli on toki olemassa, mutta Mansory Design ei ole loukannut sitä.
Tässä asiayhteydessä Bundesgerichtshof (liittovaltion ylin yleinen tuomioistuin, Saksa), jonka käsiteltäväksi Ferrari on saattanut asian, on pyytänyt unionin tuomioistuinta selventämään, voiko tuotteen kuvien, kuten auton valokuvien, julkiseksi tekeminen aiheuttaa kyseisen tuotteen osan mallin julkiseksi tulemisen, ja jos voi, missä määrin tämän osan ulkoasun on oltava itsenäinen koko tuotteeseen nähden, jotta voidaan tutkia, onko tällä ulkoasulla yksilöllinen luonne.
Unionin tuomioistuin on todennut ennakkoratkaisutuomiossaan muun muassa, että unionin oikeutta on tulkittava siten, että tuotteen kuvien julkiseksi tekeminen, kuten auton valokuvien julkaiseminen, aiheuttaa tuotteen osan mallin julkiseksi tulemisen tai moniosaisen tuotteen osan mallin julkiseksi tulemisen, jos tämän osan ulkoasu voidaan selvästi yksilöidä tässä julkiseksi tekemisessä(1).
Unionin tuomioistuimen arviointi asiasta
Ensiksi unionin tuomioistuin toteaa, että yhteisömallin suojan syntymiselle asetetut aineelliset edellytykset riippumatta siitä, onko malli rekisteröity vai rekisteröimätön, eli uutuus ja yksilöllinen luonne, ovat samat sekä tuotteiden että niiden osien osalta(2). Jos suojan saamisen aineelliset edellytykset täyttyvät, rekisteröimättömän yhteisömallin syntymisen muodollinen edellytys on julkiseksi tuleminen asetuksen N:o 6/2002 11 artiklan 2 kohdan mukaisesti(3). Se, että koko tuotteen mallin julkiseksi tuleminen merkitsee myös kyseisen tuotteen osan mallin julkiseksi tulemista, edellyttää, että kyseisen osan ulkoasu on selvästi tunnistettavissa kyseisen julkiseksi tekemisen yhteydessä. Tämä ei kuitenkaan merkitse sitä, että mallin luojilla olisi velvollisuus tehdä julkiseksi erikseen tuotteidensa jokainen osa, jolle ne haluavat saada rekisteröimättömän yhteisömallin suojaa.
Toiseksi unionin tuomioistuin korostaa, että asetuksen N:o 6/2002(4) 6 artiklassa tarkoitetulla yksilöllisen luonteen käsitteellä ei säännellä tuotteen mallin ja niiden osien mallien, joista kyseinen tuote muodostuu, välisiä suhteita vaan näiden mallien ja muiden aikaisempien mallien välisiä suhteita. Sen tutkimiseksi, täyttääkö tämä ulkoasu yksilöllisen luonteen edellytyksen, on tarpeen, että kyseinen osa muodostaa tuotteen tai moniosaisen tuotteen näkyvän osa-alueen, joka on hyvin rajattu linjojen, ääriviivojen, värien, muotojen tai erityisen pintarakenteen avulla. Tämä edellyttää, että moniosaisen tuotteen tämän osan ulkoasu on itsessään omiaan luomaan kokonaisvaikutelman eikä voi täysin sulautua koko tuotteeseen.
1      Yhteisömallista 12.12.2001 annetun neuvoston asetuksen (EY) N:o 6/2002 (EYVL 2002, L 3, s. 1) 3 artiklan a ja c alakohdassa, 4 artiklan 2 kohdassa ja 11 artiklan 2 kohdassa tarkoitetulla tavalla.
2      Asetuksen N:o 6/2002 4 artiklan mukaisesti.
3      Tämän artiklan mukaan ”mallin katsotaan tulleen [julkiseksi] [unionissa], jos se on julkaistu, asetettu näytteille, sitä on käytetty liiketoiminnassa tai se on muuten julkistettu siten, että se on voinut kohtuudella tulla [unionissa] kyseisellä alalla toimivien tahojen tietoon tavanomaisen liiketoiminnan yhteydessä”.
4      Asetuksen N:o 6/2002 6 artiklan 1 kohdassa säädetään, että mallia pidetään luonteeltaan yksilöllisenä, jos asiantuntevan käyttäjän siitä saama yleisvaikutelma eroaa yleisvaikutelmasta, jonka hän on saanut muista malleista, jotka ovat tulleet [julkisiksi].